**6. Dar nábožnosti.**

*On svojich vyvolených obdarúva milosťou a milosrdenstvom a že navštevuje svojich nábožných.* –Múd 4,15

*Dávid, pretože bol nábožný, dostal kráľovský trón na večité veky*. – Mach 2,57

*V Jeruzaleme žil vtedy muž menom Simeon, človek spravodlivý a nábožný, ktorý očakával potechu Izraela, a Duch Svätý bol na ňom.* – Lk 2,25

*Bol nábožný a bohabojný s celým svojím domom. Dával veľa almužien ľudu a ustavične sa modlil k Bohu.* – Sk 10,2

Nábožným nazývame niekoho, kto si verne plní náboženské povinnosti – je to vidieť z jeho účasti na pobožnostiach, osobných modlitieb, z reči a gest... V Biblii je nábožný ten, kto je verný rodine, priateľom, národu, dáva almužny a veľa sa modlí. Proroci vyzývajú k nábožnosti voči Bohu, lebo On je Otec všetkých... A jediný, kto zachováva vernosť vo všetkých životných situáciách. „*Potom som videl otvorené nebo a hľa, biely kôň – a ten, čo sedel na ňom, sa volal****Verný****a* ***Pravdivý****; spravodlivo súdi i bojuje.“ –* Zjv 19,11 Nábožnosť zahŕňa zachovávanie Božieho zákona a istých náboženských úkonov. Samozrejme, že pravá nábožnosť je vzťah a sa nemôže obmedzovať len na vonkajšie úkony, na obrady – ale živí sa láskou!

 Dar nábožnosti je darom citlivosti voči vzťahu k Bohu. Niektorí hovoria o nežnosti voči Bohu – a tiež voči blížnym. Darom nábožnosti Duch uzdravuje naše srdce od každej formy tvrdosti a ľahostajnosti – a otvára ho nežnosti voči Bohu i bratom. Učí nás veriť, že Boh je Otcom a že nás miluje; dáva silu, dáva pokoj, dáva radosť, robí život hodným žiť ho. Dar „Nábožnosti“ nás vedie k dôvere v Boha s odovzdanosťou dieťaťa, ktoré sa cíti bezpečne v náručí svojho otca, aj keď je zavesené nad priepasťou. Ak je Boh Otcom milujúcim a všemohúcim, nebudeme udalosti života pripisovať náhode, ale považovať za znaky jeho lásky.

Nežnosť ako úprimný synovský postoj voči Bohu sa vyjadruje v modlitbe. Skúsenosť svojej existenčnej prázdnoty, chudoby, ktorú zanechávajú v duši pozemské veci, vzbudzuje v človeku potrebu utiekať sa k Bohu, aby obsiahol milosť, pomoc, odpustenie. Dar nábožnosti orientuje a udržuje túto požiadavku, obohacuje ju pocitmi hlbokej dôvery voči Bohu, ktorého cíti ako starostlivého a dobrého Otca. V tomto zmysle svätý Pavol napísal: „*Boh poslal svojho Syna... aby sme dostali adoptívne synovstvo. A pretože sme synmi, poslal Boh do našich sŕdc Ducha svojho Syna a on volá: Abba, Otče! Tak už nie si otrok, ale syn...*“ – Gal 4, 4-7; Rim 8,15

Nežnosť ako bratská otvorenosť voči blížnemu sa prejavuje v miernosti. Darom nábožnosti Duch vlieva do sŕdc novú schopnosť lásky a určitým spôsobom ich robí účastnými na samej miernosti srdca Kristovho. *„Nábožný“* kresťan vidí v druhých vždy takých istých synov Otca, ako je aj on sám, synov pozvaných patriť do Božej rodiny, ktorou je Cirkev. Preto sa cíti pobádaný horlivo, starostlivo a láskavo zaobchádzať s nimi v bratskom a úprimnom vzťahu.

Dar nábožnosti udúša v srdci ohniská napätia a rozdelenia ako sú zatrpknutosť, hnev, netrpezlivosť, a živí v ňom city pochopenia, tolerancie a odpustenia. Z tohto daru vyrastá nové ľudské spoločenstvo, ktoré je súčasťou novej civilizácie lásky.

Podstatnou črtou nášho saleziánskeho povolania je výchova. Vychovávajme teda **s nábožnosťou** a **k nábožnosti**. (don Viganó: Vychovávať evanjelizovaním, evanjelizovať výchovou!) Tento a aj nasledujúci dar „bázeň božia“ sa dá a má učiť! Zoznam darov prevzatý od proroka Izaiáša nábožnosť neuvádza. Pridala ho cirkevná tradícia. Vie sa, že ***pietas*** (v pôvodnom zmysle slov) je vzťah, cit a náklonnosť detí k ich rodičom. V Novom Zákona sa zdôrazňuje, že Duch nám dáva povedomie synov, kladie nám na pery vlastné slová Syna a dáva nám pocítiť Božie Otcovstvo, takže tradícia cítila nutnosť vyjadriť to osobitným darom. Nábožnosť nás pobáda veriť, že všetko, čo sa nám stáva, je podľa Božej vôle, plnej lásky voči nám, pomáha nám obrátiť sa na Neho s plnou dôverou v modlitbe *Otčenáš*. To je jadro toho, čo Don Bosco nazýval náboženstvom. Silná energia, aby sme sa stali osobami a ako osoby pristupovali k životu. Je to pozvanie obnoviť v našich životoch a v našich prostrediach a v našej výchove **nadšenie pre Boha** a snažiť sa, aby Ho všetci cítili ako blízkeho a vnútorného, spojeného s nami otcovskou láskou – a učiť všetkých (v prvom rade seba), aby na ňu odpovedali synovskými prejavmi. Don Bosco povedal: „*Vidím v kongregácii potrebu odstrániť z nej chlad a úpadok podnecovaním nábožnosti a spoločného života.*“ Tak sa darom nábožnosti môžeme **stále modliť** bez toho, že by sme to zbadali. Boh nás navyká na modlitbu srdca, na modlitbu bez knižky, na modlitbu v duchu a v pravde, bez potreby metód alebo bodov rozjímania. Navykajme sa na **pokojné, milujúce prebývanie vedľa Neho** s milujúcim srdcom, čo je jeden z prostriedkov, ktorými Duch Svätý plní svoje dielo. To je jadro nábožnosti.

Všetky nábožné cvičenia, každá skúška, utrpenie, duchovná bieda sú chodníky, ktoré vedú ku kráľovskej ceste dokonalosti. Počujme výčitku, ktorou sa obracia Pán na nás ako na Martu: „*Marta, Marta, staráš sa a znepokojuješ pre mnohé veci, a potrebné je len jedno.*“ Dar nábožnosti nás privádza k tomu potrebnému. Zároveň nás však učí aj úcte k rôznym – v živote cirkvi vytvoreným formám ľudových i „cirkevných“ pobožností. (Každá dobrá pobožnosť je cestička k Bohu.) Máme krásnu a bohatú tradíciu modlitieb, spevov, obradov – s ktorými sa ale treba „zoznámiť“. Mnohí neveriaci, alebo aj „slabí“ kresťania sú niektorými formami až pohoršení a neuznávajú ich. „Vošiel som do kostola, nejaká skupina babiek tam niečo striedavo mrmlala – po krátkom čase mi z toho bolo zle, musel som ujsť...“ – nejeden takýto výrok som v živote počul. Samo osebe krásne pobožnosti môžu vyznievať nudne, fádne, smiešne... 1 Kor 14,23: *Keby sa tak zišla celá cirkev a všetci by hovorili****jazykmi****a prišli by aj jednoduchí ľudia alebo neveriaci, nepovedali by, že blazniete?*

A preto potrebujeme dar nábožnosti, aby sme tie znaky a formy zbožnosti pochopili z ich krásnej a dobrej stránky, prenikli do nich a správne ich hodnotili i používali. A konali, prípadne zúčastňovali sa na nich dôstojne a nie smiešne a neúctivo. Tu odporúčam prehodnotiť svoj vzťah (a prax) k dennej modlitbe sv. ruženca, k litániám, deviatnikom, modlitbe na úmysel sv. Otca...

 Potom je tu celá rada svätenín. Ani ich úlohu, pomoc a funkciu nepochopíme bez daru nábožnosti. V opačnom zmysle nás nábožnosť chráni pred rôznymi formami príklonu k poverčivosti, mágii, vešteniu až jemným experimentom s okultizmom, špiritizmom až satanizmom...

Ďalšou rovinou – a veľmi dôležitou pre dar nábožnosti – je uvádzanie do spoločenstva. Vieme, že náš Pán vždy volá do spoločenstva. Každé božie povolanie je do spoločenstva. Povolanie k individualizmu neexistuje. A preto si človek, veriaci kresťan, musí ujasniť aj svoje miesto v spoločnej modlitbe – rôznych skupín, spoločenstiev i celej Cirkvi. Zvlášť dôrazne tu znejú slová Pána: „*Lebo kde sú****dvaja******alebo******traja*** *zhromaždení v mojom mene, tam som ja medzi nimi.*“ – Mt 18,20 a tiež: „*A zasa vám h****o****v****o****rím: Ak budú dvaja z vás na zemi jedn****o****myseľne pr****o****siť****o****č****o****k****o****ľvek, d****o****stanú t****o******o****d môjh****o******o****tca, kt****o****rý je na nebesiach*.“ – Mt 18, 19

Sv. Františkovi Saleskému sa pripisuje výrok, že najjednoduchšia cesta k svätosti je byť tam, kde máš byť a robiť to, čo máš robiť. Ak ide o modlitbu, mali by sme vyhľadávať tú spoločnú, vyzývať k nej, organizovať modlitebné skupiny... Tento svet i naše rodiny ich nepredstaviteľne potrebujú. Keď sa stretnem s priateľom, s rodinnými príslušníkmi, nájdeme si čas na kus modlitby? Mám odvahu navrhnúť to? Ideme okolo kostola – zastavíme sa na návštevu?

 A najväčšiu úlohu má dar nábožnosti pri príprave našej duše pre vstup do posvätnej liturgie. Myslím tu na oficiálnu bohoslužbu Cirkvi od modlitby breviára, cez vysluhovanie sviatostí až po vrchol – svätú omšu, kde sa môžeme aj telesne spojiť s Bohom, prijať Ho do seba a dať sa vtiahnuť do tajomstva premieňania. V Eucharistii sa už v tomto čase napĺňa odveká túžba človeka – spojenie sa s Bohom, plnosť lásky a jednoty. To je vrchol, to je cieľ. A všetko, čo tu spomíname, meditujeme a vysvetľujeme má a smeruje k tomuto naplneniu.

Snažne prosme Ducha Svätého o obnovené vyliatie tohto daru, zverme svoju vrúcnu prosbu príhovoru Panny Márie, vznešenému vzoru vrúcnej modlitby a materinskej vľúdnosti. Nech nás tá, ktorú Cirkev vzýva v Loretánskych litániách ako *Nádobu výbornej pobožnosti*, naučí klaňať sa Bohu „*v duchu a pravde“* (Jn 4, 23) a nech nám utvorí pokorné a vľúdne srdcia pre všetkých, ktorí sú jej synmi a dcérami – a potom aj našimi bratmi a sestrami. Je pravda, že viera v Boha Otca nás nezbavuje bolesti, či obáv, ale oslobodzuje nás od choroby, ktorá ničí človeka zvnútra: úzkosti a strachu.

*Pane, Duchu Svätý, nikdy nás nenechaj bez daru nábožnosti! Bez neho je srdce prázdne a chladné. Nech nás tvoj dar naplní jemnosťou, dôverou, nežnosťou, porozumením a radosťou v takej miere, aby sme mali aj na rozdávanie. Aby tvoje otcovstvo pocítili aj ľudia okolo nás a začali ti naozaj veriť. Nech je tak! Pane daj, amen!*

Otázky na zamyslenie:

1. Mám svoje „obľúbené“ modlitby a pobožnosti?
2. Mám svoje časy vyhradené pre Boha?
3. Som členom nejakej modlitebnej skupiny?
4. Kedy som bol srdcom pohnutý pomodliť sa nejaké litánie
5. Kedy som bol na nejakej súkromnej púti?
6. Je pre mňa návšteva pútnického miesta zaujímavejšia ako túra v horách?
7. Aké sú ciele mojich dovoleniek?
8. Zúčastňujem sa pravidelne duchovných obnov a cvičení?